དེའང་བདེན་སྲིད་དེ།བོད་པའི་བུ་མོ་ཞིག་གིས་ང་ལ།ཁྱེད་ཀྱི་ཕྱིའི་རྒོད་གཤིས་རྡོ་ལྟར་རྩུབ་ཀྱང་།ནང་གི་སེམས་གཤིས་ཆུ་ལྟར་འཇམ་ལ་བལ་ལྟར་མཉེན་པས་ངའི་སེམས་པ་བཞུས་ཤིང་དུངས་ཞེན་བཅངས་སོང་ཞེས་བཤད་མྱོང་།དོན་དུ་རྒོད་ཅེས་པ་ནི་གཞན་གྱིས་བརྟུལ་ནས་འདུལ་ཏེ་གཡོག་འོག་ཏུ་མ་ཚོད་པར་བྱ་རྒོད་ལྟར་མཐོ་སར་ལྡིང་ཞིང་།རྟ་རྒོད་ལྟར་བྱང་ཐང་གཅོད་ཅིང་།གཡག་རྒོད་ལྟར་རྫ་ལམ་གཤགས་པའི་རྒོད་གཤིས་ལ་གོ་བས་ཁ་ལ་སྤུ་ཡོད་པ་ཙམ་གྱིས་ཁམས་པའི་ཕོ་རྒོད་ཀྱི་མཚན་སྙན་ཁུར་ག་ན་ཐུབ།ཕོ་རྒོད་ཅེས་པ་ནི་དགྲ་གྲོགས་བར་རང་ཚུགས་མི་ཤོར།འཇམ་རྩུབ་བར་རང་གཤིས་མི་གཏོང་།སྐྱོ་སྡུག་བར་ངོ་བོ་མི་འགྱུར།གསར་རྙིང་བར་ཁ་ཕྱོགས་མི་བོར་བའི་ཕོ་རབ་སྟེ།ཕོ་རྩལ་སྣ་དགུ་མ་འཛོམས་ཀྱང་།མཛངས་ལ་བློ་འགྱུ་བ།དཔའ་ལ་བསྲན་ཚུགས་པ།ཁ་གསལ་ཞིང་གཏིང་དཔོག་པ།ལོ་རྒྱུས་ཀྱིས་དགེ་ཐོན་པ།ལས་དང་རྒྱུ་འབྲས་ཀྱི་རྩ་ཚུགས་ན་ཁ་ངོ་ལ་སྤུ་ཡོད་མེད་ཅི་ཡིན་ཡང་ཁམས་པའི་ཕོ་རྒོད་ཅེས་འབོད་ཆོག་ཆོག་རེད།དེ་ལྟར་ན།ཁ་སྤུ་ལ་དྲང་བདེན་གྱི་མདུད་པ་ཐེབས་ན་ངོ་མདོག་ནག་ཀྱང་ཅི་སྐྱོན།ཨག་ཚོམ་ནི་མཁས་པའི་ལྕེ་གདན་ཡིན་ན་འདུག་ས་དམའ་ཡང་ཅི་གནོད།རྒྱ་བོ་ནི་གསང་བའི་གནས་ཚང་ཡིན་ན་མི་རྐྱང་ཡིན་ཡང་ཅི་སྐྲག